
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	          Bucureşti, 13 iunie 2012

          PL-x 211/2012


AVIZ

asupra

proiectului de Lege privind modificarea şi completarea articolului 65, alineatul (4) din Legea nr.263/2010 privind sistemul unitar de pensii publice, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind modificarea şi completarea articolului 65, alineatul (4) din Legea nr.263/2010 privind sistemul unitar de pensii publice, cu modificările şi completările ulterioare, trimis cu adresa nr. PL-x 211 din 29 mai 2012, înregistrat cu nr.31/435 din 31 mai 2012.
Proiectul de lege a fost adoptat de Senat, în şedinţa din 21 mai 2012, în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare modificarea alin.(4) al art.65 din Legea nr.263/2010 privind sistemul unitar de pensii publice, cu modificările şi completările ulterioare, în sensul eliminării procentului de diminuare a cuantumului pensiei anticipate de 0,75 şi introducerea unor procente de penalizare diferenţiate calculate între 0,10 şi 0,75 în raport de durata stagiului de cotizare realizat peste stagiul complet de cotizare.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 13 iunie 2012.

Membrii Comisiei au examinat proiectul de lege supus avizării, expunerea de motive, punctul de vedere al Guvernului, transmis cu adresa nr.361 din 6 martie 2012, conform căruia Guvernul nu susţine adoptarea iniţiativei legislative, avizul nefavorabil al Consiliului Economic şi Social, comunicat cu adresa nr.62 din 6 ianuarie 2012 şi avizul favorabil, cu observaţii şi propuneri al Consiliului Legislativ, aviz cu nr.16 din 9 ianuarie 2012.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege întrucât adoptarea soluţiilor legislative preconizate încurajează pensionările anticipate, negând însuşi scopul reformei sistemului public de pensii, creând dezechilibre între contribuabili şi beneficiari, afectând grav şi sustenabilitatea bugetului de asigurări sociale de stat.
În raport de obiectul şi conţinutul reglementării, proiectul de lege face parte din categoria legilor organice. 
                             VICEPREŞEDINTE,                          
         SECRETAR,

                                 Florin Iordache                                   Gabriel Andronache

Consilier parlamentar,

Rodica Penescu        

